Document ID: 32011D0480

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Ιουλίου 2011
σχετικά με τον κατάλογο των στατιστικών στοιχείων για τη δομή και τους συντελεστές του ειδικού φόρου κατανάλωσης που επιβάλλεται στα βιομηχανοποιημένα καπνά, τα οποία υποβάλλονται από τα κράτη μέλη σύμφωνα με τις οδηγίες του Συμβουλίου 92/79/ΕΟΚ και 92/80/ΕΟΚ
[κοινοποιηθείσα υπό τον αριθμό Ε(2011) 5291]
(2011/480/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/79/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα τσιγάρα (1), και ιδίως το άρθρο 4 παράγραφος 3,
Έχοντας υπόψη την οδηγία 92/80/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα βιομηχανοποιημένα καπνά εκτός των τσιγάρων (2), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Βάσει των οδηγιών 92/79/ΕΟΚ και 92/80/ΕΟΚ η Επιτροπή υποχρεούται να υποβάλλει ανά τετραετία στο Συμβούλιο έκθεση σχετικά με τους συντελεστές και τη δομή του ειδικού φόρου κατανάλωσης που επιβάλλεται στα βιομηχανοποιημένα καπνά, λαμβανομένης υπόψη της ορθής λειτουργίας της εσωτερικής αγοράς, της πραγματικής αξίας των συντελεστών του ειδικού φόρου κατανάλωσης και των ευρύτερων στόχων της Συνθήκης.
(2)
Η εν λόγω έκθεση βασίζεται ιδίως στις πληροφορίες που παρέχουν τα κράτη μέλη και αφορούν τις συνολικές ποσότητες βιομηχανοποιημένων καπνών που τέθηκαν σε ανάλωση κατά το προηγούμενο ημερολογιακό έτος.
(3)
Για να εξασφαλίζεται η έγκαιρη διάθεση επαρκών πληροφοριών για την έκθεση που αναφέρεται στο άρθρο 4 παράγραφος 1 των οδηγιών 92/79/ΕΟΚ και 92/80/ΕΟΚ και για να είναι δυνατή η αποτελεσματικότερη παρακολούθηση των εξελίξεων, τα κράτη μέλη θα πρέπει να υποβάλλουν στην Επιτροπή τα στατιστικά στοιχεία σε ετήσια βάση. Τα στοιχεία αυτά μπορούν να βασίζονται στα στοιχεία που συλλέγουν τα κράτη μέλη για τον υπολογισμό της σταθμισμένης μέσης τιμής λιανικής πώλησης.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ειδικών φόρων κατανάλωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατ’ εφαρμογή του άρθρου 4 παράγραφος 3 των οδηγιών 92/79/ΕΟΚ και 92/80/ΕΟΚ αντιστοίχως, τα κράτη μέλη υποβάλλουν στην Επιτροπή τα ετήσια στατιστικά στοιχεία που αναφέρονται στο παράρτημα της παρούσας απόφασης.
Τα στατιστικά στοιχεία περιλαμβάνουν τις συνολικές ποσότητες βιομηχανοποιημένων καπνών που τέθηκαν σε ανάλωση κατά το προηγούμενο ημερολογιακό έτος.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 2011.

Labels: 12
2
17
19